2017. gada 19. decembrī Noteikumi Nr. 769

Rīgā (prot. Nr. 63 31. §)

**Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" finanšu līdzekļu izmantošanas kārtība**

Izdoti saskaņā ar

Noziedzīgi iegūtas mantas

konfiskācijas izpildes likuma

45. pantu

1. Noteikumi nosaka Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" (turpmāk – fonda programma) finansēšanas, līdzekļu sadales un izmantošanas kārtību.

2. Fonda programmu finansē no valsts budžeta ieņēmumiem, kas iemaksāti valsts budžetā saskaņā ar nolēmumiem par konfiscēto noziedzīgi iegūto līdzekļu (finanšu līdzekļu un citas mantas) realizāciju vai citu līdzekļu realizāciju noziedzīgi iegūto līdzekļu vērtībā, ko budžetā ieskaita zvērināti tiesu izpildītāji un citas institūcijas (turpmāk – konfiscētie noziedzīgi iegūtie līdzekļi).

3. Valsts kase līdz saimnieciskā gada 20. aprīlim, 20. augustam un līdz saimnieciskā gada pēdējai dienai fonda programmas kontā pašu ieņēmumos ieskaita 50 procentus no attiecīgajā periodā valsts budžetā iemaksāto konfiscēto noziedzīgi iegūto līdzekļu summas, nepārsniedzot Noziedzīgi iegūtas mantas konfiskācijas izpildes likuma (turpmāk – likums) 45. pantā noteikto maksimālo saimnieciskajā gadā novirzāmās summas apmēru.

4. Fonda programmas līdzekļi (turpmāk – līdzekļi) paredzēti finanšu un ekonomisko noziegumu apkarošanas pasākumiem un atbalsta sniegšanai noziedzīgos nodarījumos cietušajiem. Līdzekļus piešķir šo noteikumu 6. punktā minētajām institūcijām un Tieslietu ministrijai (turpmāk – līdzekļu pieprasītāji), izņemot līdzekļu pieprasītāja un saņēmēja nodarbināto atlīdzību.

5. Šo noteikumu 4. punkts neattiecas uz Tieslietu ministrijas fonda programmas administrēšanas izdevumiem, kas tiek segti no fonda programmas kontā ieskaitītajiem ieņēmumiem, nepārsniedzot 0,5 procentus no likuma 45. pantā noteiktā maksimālā saimnieciskajā gadā novirzāmās summas apmēra.

6. Ja fonda programmas kontā pieejamie līdzekļi pārsniedz 300 000 *euro* (ieskaitot iepriekšējo gadu atlikumu), Tieslietu ministrija nosūta uzaicinājumu tās noteiktajā termiņā iesniegt pieteikumu līdzekļu izmantošanai (turpmāk – pieteikums) šādām institūcijām:

6.1. Iekšlietu ministrijai;

6.2. prokuratūrai;

6.3. Korupcijas novēršanas un apkarošanas birojam;

6.4. Finanšu ministrijai;

6.5. Izglītības un zinātnes ministrijai;

6.6. Labklājības ministrijai;

6.7. Veselības ministrijai.

7. Pieteikumā atbilstoši šo noteikumu 1. pielikumam norāda:

7.1. līdzekļu pieprasītāja nosaukumu;

7.2. līdzekļu saņēmēja nosaukumu un budžeta programmu vai apakš­programmu;

7.3. pasākuma nosaukumu;

7.4. pasākuma mērķi atbilstoši likuma 45. pantam;

7.5. pasākuma pamatojumu un sasniedzamo rezultātu. Pamatojumā apraksta konkrēto problēmu un tās risinājumu, norādot risinājuma ietekmi uz finanšu un ekonomisko noziegumu apkarošanu un atbalsta sniegšanu noziedzīgos nodarījumos cietušajiem;

7.6. finanšu rādītājus, plānotos izdevumus un finanšu avotu šo izdevumu segšanai, kā arī detalizētu plānoto izdevumu aprēķinu. Plānotos izdevumus norāda saskaņā ar budžeta izdevumu klasifikāciju atbilstoši ekonomiskajām kategorijām;

7.7. plānoto pasākuma aktivitāšu īstenošanas laika grafiku pa mēnešiem no līdzekļu saņemšanas brīža;

7.8. informāciju par iepriekšējos trijos gados piešķirtajiem līdzekļiem identiska vai līdzīga pasākuma īstenošanai. Šādu informāciju sniedz arī par pasākumiem, kuriem valsts budžeta finansējums ir piešķirts kā prioritāriem pasākumiem.

8. Pasākuma īstenošanas termiņš nav ilgāks par 12 mēnešiem no līdzekļu saņemšanas dienas.

9. Tieslietu ministrija viena mēneša laikā apkopo līdzekļu pieprasītāju pieteikumus un iesniedz tos izskatīšanai un lēmuma pieņemšanai Noziedzības novēršanas padomē. Tieslietu ministrija sagatavo ziņojumu par iepriekšējā periodā izlietotajiem līdzekļiem un sasniegtajiem rezultātiem un pievieno to apkopotajiem pieteikumiem.

10. Tieslietu ministrija divu nedēļu laikā pēc Noziedzības novēršanas padomes lēmuma pieņemšanas informē līdzekļu pieprasītājus un Finanšu ministriju par pieņemto lēmumu.

11. Atbilstoši Noziedzības novēršanas padomes lēmumam par atbalstītajiem pasākumiem Tieslietu ministrija un līdzekļu pieprasītāji savstarpēji saskaņo plānotos transfertus un iesniedz Finanšu ministrijā pieprasījumu apropriācijas izmaiņām normatīvajos aktos budžeta plānošanas jomā noteiktajā kārtībā.

12. Pēc apropriācijas palielināšanas līdzekļu pieprasītāji ne vēlāk kā divu nedēļu laikā informē Tieslietu ministriju par kontu Valsts kasē transferta pārskaitījumam.

13. Saimnieciskā gada beigās līdzekļu saņēmēju kontā esošo līdzekļu atlikumu var izmantot nākamajā saimnieciskajā gadā normatīvajos aktos budžeta izpildes jomā noteiktajā kārtībā, ņemot vērā plānoto pasākuma izpildes termiņu.

14. Līdzekļu saņēmējs līdzekļus izmanto tikai Noziedzības novēršanas padomes lēmumā paredzētajiem mērķiem.

15. Mēneša laikā pēc pasākuma īstenošanas beigām līdzekļu pieprasītājs atbilstoši šo noteikumu 2. pielikumam iesniedz Tieslietu ministrijā līdzekļu izlietojuma pārskatu par katru pasākumu atsevišķi. Pārskatā norāda:

15.1. līdzekļu pieprasītāja nosaukumu;

15.2. līdzekļu saņēmēja nosaukumu un budžeta programmu vai apakš­programmu;

15.3. pasākuma nosaukumu un līdzekļu piešķiršanas gadu;

15.4. pasākuma īstenošanai saņemto un izlietoto līdzekļu apmēru, iekļaujot arī līdzekļu atlikumu uz kārtējā gada 1. janvāri, kas radies, neizlietojot citam pasākumam piešķirtos līdzekļus;

15.5. vispārēju plānotā pasākuma aprakstu un sasniegtos rezultātus, kas ir izmērāmi (nav deklaratīvi), kā arī darbības rezultatīvos rādītājus, kas atbilst pieteikumā par līdzekļu izmantošanu iekļautajam, norādot plānoto un faktisko vērtību, kā arī skaidrojumu par novirzi no plāna, ja tā ir lielāka par 15 procentiem;

15.6. pieprasītos līdzekļus un veiktos izdevumus detalizēti par katru aktivitāti, kas atbilst pieteikumā par līdzekļu piešķiršanu iekļautajam, kā arī skaidrojumu, ja plānoto izdevumu apmērs kādai no aktivitātēm atšķiras no veikto izdevumu apmēra vairāk par 5 procentiem vai 1000 *euro*. Plānotos un veiktos izdevumus norāda saskaņā ar budžeta izdevumu klasifikāciju atbilstoši ekonomiskajām kategorijām.

16. Pirms šo noteikumu 15. punktā minētā pārskata iesniegšanas līdzekļu pieprasītājs izvērtē līdzekļu izlietojuma atbilstību paredzētajam mērķim un apstiprina līdzekļu saņēmēja veiktos izdevumus.

17. Ja nākamajā saimnieciskajā gadā pēc pasākuma īstenošanas līdzekļu pieprasītājam nepiešķir finansējumu no fonda programmas cita pasākuma īstenošanai, līdzekļu pieprasītājs, gatavojot kārtējā gada valsts budžeta pieprasījumu, neizlietoto transferta atlikumu pārskaita fonda programmā normatīvajos aktos budžeta plānošanas jomā noteiktajā kārtībā.

18. Noteikumi stājas spēkā 2018. gada 1. janvārī.

Ministru prezidents Māris Kučinskis

Tieslietu ministrs Dzintars Rasnačs